
Резюме: Разработката акцентира върху разнообразието от игрови форми като средство за стимулиране на художествена комуникация в предучилищна възраст. Фокусът е поставен върху играта като педагогически модел, активизиращ детското въображение и творческо мислене чрез взаимодействие с произведения на изобразителното изкуство. Представени са подходи и творчески задачи, насочени към развитие на изобразителната грамотност, изразяване на лични впечатления и формиране на естетически компетентности в предучилищна възраст. Предложен е авторски модел за стимулиране на художественото възприемане и творчески задачи, насочени към усвояване на изразните средства на изобразителното изкуство. 

Abstract: The paper focuses on the diversity of play forms as a means of stimulating artistic communication in preschool age. The emphasis is placed on play as a pedagogical model that activates children’s imagination and creative thinking through interaction with works of visual art. Approaches and creative tasks aimed at developing visual literacy, expressing personal impressions, and forming aesthetic competencies in preschool age are presented. An original model for stimulating artistic perception and creative tasks aimed at mastering the means of expression of visual art is proposed.

	Проблемът за творческото развитие още от ранна предучилищна възраст е все по-актуален в нашето съвремие. Изкуството в своите многообразни форми предоставя възможности за изразяване и осмисляне на въображаеми представи, чувства и преживявания чрез специфичните за различните художествени езици средства. Общувайки с творби на изящните изкуства, децата усвояват  азбуката на изкуството, с помощта на която могат да превъплътят фантазните си светове върху рисувателния лист. Художественото възприемане е катализатор на креативните процеси. Поради спецификите на възрастта, е необходимо тези своеобразни художествени диалози да бъдат стимулирани чрез достъпни методи - разнообразни игрови форми, провокиращи детската фантазия. Най-благоприятни условия за художествена комуникация предоставя пространството на художествените галерии и музеи, където самата атмосфера предразполага към „разговор“ между творба и зрител. Чрез средствата на играта децата могат най-пълноценно да достигнат до художествените творби, като по този начин постепенно получават и надграждат своите познания за основни понятия, свързани с изобразителното изкуство – видове и жанрово разнообразие, изобразителни техники, композиционно и колоритно изграждане, стил и авторов почерк. Така децата могат да вникнат в художествените процеси, „влизайки“ в световете на много творци, израз на тяхната душевност и естетически търсения. 
Настоящата статия има за цел да представи разнообразни игрови форми за стимулиране на художественото възприемане на творби на изящните изкуства, позовавайки се на установени практики от световните музеи и галерии. Предлага се и авторска методология за художествена комуникация, развиваща творческите способности на деца в предучилищна възраст.
Изкуството има способността да въздейства по необикновен начин върху нашата същност. Влизайки в диалог с произведение на изкуството, ние сме в позицията на сътворци, тъй като възприемането и осмислянето на художествения образ са свързани с нашия личен и културен опит, с натрупаните знания и преживявания – процес, свързан с аперцепцията. Художествената комуникация не би могла да бъде осъществена ,,ако няма „вътрешно творчество и от страна на зрителя, чрез което става възприемлива художествената творба [1]. Въздействието от съприкосновението с художествена творба е описано ясно от изкуствоведа и теоретик на изкуството Е. Гомбрих: „Когато сме били в картинна галерия и след известно време излезем на улицата, познатата гледка навън с нейния шум и оживление често ни се вижда някак променена и преобразена. След като сме гледали толкова много картини като изображения на света, сега изведнъж приключваме и виждаме света във вид на картини. За един кратък миг съзерцанаме с очите на живописец или по-точно казано, с психическата нагласа на живописец, който изучава мотива си, за да открие кои страни от него може да се възпроизведе с бои върху платното си.” [2] Художествената комуникация е динамичен процес на активно взаимодействие между зрител и художествен образ, при който чрез възприемане, емоционално преживяване, словесно или невербално споделяне изразяваме собствено отношение към произведение на изкуството. У. Еко дефинира отворения (към наблюдаващия) характер на творбата не като незавършеност на художествената форма, а като нейна способност да поражда многобройни индивидуални интерпретации [3]. Зрителят се превръща в активен участник, дава нов живот на произведението, пречупвайки го през призмата на своите собствени възприятия. Тоест, художествената комуникация не се състои само от разкодирането на смисъла, творческата идея на художника, а прераства в творчески, динамичен акт, детерминиран от активността и въображението на реципиента. У. Еко въвежда понятието „естетическо съобщение“, което е „отворено към разнообразни, наслагващи се едно върху друго тълкувания“ [4]. В подкрепа на тези твърдения, Т. Чакъров добавя: „Художественото възприятие може да се определи като отражение на творбата в съзнанието на реципиента. Или по-точно – като цялостна реакция на субекта спрямо действащата върху него художествена творба.“ [5] Според Д. Дюи, този процес е естетическо преживяване, в което емоцията, наблюдението, възприемането са свързани в смислова последователност [6].
Общуването с изкуството е многопластов процес, тъй като е детерминиран от множество фактори и предпоставки. Децата на предучилищна възраст трябва да бъдат въведени в света на изобразителното изкуство по подходящ начин, така че да бъдат впечатлени от творбите, от онова, което ще се разкрие пред тях. Едновременно с това, процесът на художествена комуникация, ръководен от педагога, трябва да бъде съобразен със спецификите на възрастта на децата. Детето на предучилищна възраст все още няма пълни представи за обекти и явления, при него отсъства стабилизирана система от визуални конвенции и знания, както е при възрастните индивиди. Понятието „невинност на окото“, въведено от Д. Ръскин [7], обяснява непосредствения характер на детското художествено възприемане, което се осъществява необременено от предварителни представи и с присъщата на детето спонтанност. Точно поради тези особености трябва да насочим вниманието на децата към произведенията на изкуството, използвайки разнообразни игрови методи и похвати. Н. Гюлчев се придържа към тезата, че процесът на художествено възприемане е естетическо преживяване и добавя, че при осъществяването му децата трябва да бъдат насочвани активно да наблюдават, да проникнат в творбата чрез беседа, активна дискусия, подкрепа и провокация, да бъдат „въвлечени” в битието на картината [8]. Пл. Легкоступ потвърждава, че един от най-важните фактори за формиране и развитие на художествения усет на детето е запознаването с произведения на изобразителното изкуство. „Възприемането на произведения на изкуството се изразява в коментиране на собствените творби, посещения на изложби и срещи с художници. Тези дейности трябва да развият чувствителността, умението на детето да слуша и наблюдава и да го доближат до различни форми на изкуството. Основната задача е децата да се запознаят с оригинални творби“ [9].  Същевременно, „възприемането и отправянето на емоционални сигнали се превръща в своеобразен комуникативен акт“, подчертава Д. Чуховска [10].
В предучилищното детство играта е естественият начин за опознаване на света. Според Е. Петрова „като имаме предвид особеностите на развитие на детето в предучилищна възраст и ролята на играта като интегриращ фактор в цялостния педагогически процес, основателно е да се потърсят специфичните й предимства като средство за естетическо възпитание. Чрез играта детето разкрива своето виждане за действителността, своя стремеж за активна дейност в условията на самостоятелност, доброволност и творчество.” [11] Същевременно, игровите форми освобождават децата от дидактичната скованост и им внушава известна свобода на действията и въображението. Тези процеси трябва да бъдат майсторски насочвани, за да може чрез тях учителят да реши своите педагогически задачи [12].
Играта може да бъде възприета и като културен творчески акт, благодарение на разнородните си функции – комуникативни, социализиращи, педагогически. Ето защо именно игровите форми са особено подходящи за стимулиране на художествена комуникация в предучилищна възраст. Когато играта е обучаваща, тя може да създаде комуникативна рамка, в която художественото произведение се разглежда, анализира, преживява. Ролята на играта в предучилищна възраст е определяща за усвояване на нови умения и познания, чрез нея децата могат да влязат в ролята на „изследователи“, да усъвършенстват своята наблюдателност, да експериментират и да развиват своята креативност. От своя страна, синергията между игра и изкуство е от съществено значение за развитие на възприятията, изграждане на визуална грамотност и естетическа чувствителност още в ранна детска възраст. В този процес, с активното участие на педагога, не е необходимо детето да бъде насочвано към предварително определен прочит на творбата, а да му бъде предоставена възможност да избира гледни точки, да установява връзки между визуалните елементи и чрез насочващи въпроси, провокиращи въображението и асоциативното мислене, да формира собствена рефлексия.
На базата на игровите форми може да бъде изграден модел за художествена комуникация, чрез който детето да влезе в диалог с произведенията на изкуството, да изразява собствените си емоции, да развива творческия си потенциал. Световните музеи и галерии имат разработени специални програми за деца, които включват разнообразни мултисензорни игри, които активират творческото въображение на децата. 
Гети център, Лос Анжелис (Getty Museum) разработва специални програми за деца, насочени към развитие на ключови компетентности в предучилищна възраст. 
• „Арт детектив“ (Art Detective) e игра, която предлага на децата да се превърнат в „детективи“: чрез специални карти те търсят визуални улики в експозициите на галерията и отговорят на насочващи въпроси. След завършване на задачите децата избират любимо произведение и създават своя, творческа интерпретация на сюжета. По този начин се осъществява преход от художествено възприемане към изобразително творчество [13].
• „Аз шпионирам“ (I spy) е игра за визуално възприемане и комуникация. Един от участниците избира детайл от произведение и дава словесни улики, чрез които другите трябва да открият конкретната творба. Детето трябва не просто да разгледа картините, но и да открие любопитни детайли в тях, а след това да ги опише, при което художественото възприемане се превръща в словесно общуване [14].
• „Търсене на съкровища“ (Scavenger Hunts) – игровата задача е свързана с жанровото разнообразие в изобразителните изкуства. Децата трябва да открият творби, които имат общи признаци – съдържат животни, птици, насекоми, форми и текстури. По този начин детето установява връзки между жанрово сходни творби [15].
Националната галерия в Лондон (The National Gallery, London) предлага разнообразни програми, насочени към детската аудитория. Като пример ще посочим една от тях:
• Материали, техники, процеси (Materials, Techniques and Processes) – програмата насочва вниманието към това как художникът постига внушението на творбите си, какви материали използва, откъде произлизат те, как техниките и практиките в ателието са се променяли във времето. Под формата на игри, децата откриват материалите, които художниците са използвали. Научават защо са употребявани точно тези техники, какви инструменти са използвани. Така картината започва да се възприема не само като образ, а като свидетелство за определена художествена култура [16].
Един от музеите с много богата програма, насочена към детската аудитория, е Уфици (Gallerie degli Uffizi) във Флоренция. Образователният модел на галерията предлага тематични маршрути, самостоятелни откривателски задачи и разнообразни творчески дейности. Особено интересни са маршрутите „Чудовища в изкуството“, „Цветята в Уфици“ и „Фабрики за истории“, които превръщат посещението в своеобразно приключение. 
• Маршрутът „Чудовища в изкуството“ приканва децата да търсят дракони, чудовища, змии, митологични същества. Както знаем, галерията съдържа богата колекция от ренесансови картини, в голямата част от които е застъпена митологичната тематика. От друга страна, фантастичните създания, чудовищата са любима тема на децата и те с удоволствие биха се впуснали в това вълшебно приключение. След всяко откритие децата отговарят на въпроси – защо художникът ги е нарисувал, добри или лоши са фантастичните персонажи, какво биха казали, ако можеха да говорят. Това е добър пример за това как наблюдението може да прерасне в художествен диалог [17].
• „Цветята в Уфици“ е друга интересна програма, при която задачата към децата е да търсят цветя в картините, да ги сравнят, да откриват различни видове. След това всяко дете рисува своето въображаемо цвете. Виждаме, че тук дейностите са разнообразни и са насочени към наблюдение, сравнение, интерпретация и творчество. Тоест, процесът на художествена комуникация прераства във вдъхновение за собствено творчество [18].
• Във „Фабрики за истории“ всяка картина става начало на приказка. Но въпросите не са свързани само с пресъздадените сюжети в платната, а какво се е случило преди или след действието, уловено от художника. Чрез тази форма се стимулира развитието на художествено мислене [19].
От прегледа на програмите в световните музеи и галерии става ясно, че педагозите търсят разнообразни, адекватни подходи за активизиране на художествената комуникация при деца на предучилищна възраст. Вариантите са разнообразни, целта е провокиране на творческото въображение, усвояване на азбуката на изобразителното изкуство, придобиване на умения за боравене с изразните му средства. Бихме могли да предложим няколко вида игрови модели, апробирани и доказали своята ефективност. 
Игри за пространствено и визуално въображение:
• „Какво има извън картината?“ - целта на играта е да развие въображението и пространственото мислене, както и да подобри речевите умения на децата в предучилищна възраст. Под формата на въпроси децата могат да „дорисуват“ картината, да я ситуират в някакво пространство, да направят триизмерен макет.
• „Превърни картината в свой дом“ - в зависимост от това дали композицията изобразява интериор или пейзаж, задаваме въпроси на децата, свързани с организирането на пространството. Какво бихме променили, ако това беше нашия дом? Какви цветове бихме използвали? 
• „Ако можеше да влезеш в картината“…кого ще срещнеш? Какво ще чуеш? Какъв аромат ще усетиш? Какво ще докоснеш? Къде ще продължиш да се разхождаш и какво виждаш, което ние не можем?  Тази игра въздейства върху въображението, дава възможност за много интерпретации. Творческата задача може да е свързана с „продължение“ на композицията.
Игри за художествена интерпретация:
• „Вземи елемент от една картина и го постави в друга“ - играта влияе добре на асоциативното мислене и творческото въображение. Примерно, може да бъде „взет“ облак, стол, дърво, куче, прозорец и да се „премести“ на подходящо място в друга композиция. На този принцип могат да бъдат разменени персонажи, цветове, да се промени настроението. По този начин децата започват да мислят като художници, разбират колко са важни цветове при пресъздаване на емоционално състояние и настроение, а също така да изградят умения за композиционно изграждане.
• „Какво би станало, ако художниците си разменят картините?“ - чрез тази игра децата се запознават с характерния стил на всеки един художник, с изразните средства на творците. Целта е да се обогати изобразителната грамотност на децата и да се запознаят с многообразието на света на изкуството. 
Игри за развитие на наблюдателността:
• „Късче небе“ - на децата се предоставя изрязано картонено „прозорче“. Наблюдава се небето през него, след което се сравнява с това в картините - цветовете, облаците, светлината. Децата създават собствена скала с нюанси, развивайки колоритните си умения  
• „Температура на цветовете“ - игра, която дава възможност на децата да усетят различните свойства на цветовете. Освен топли и студенти, те какви още могат да бъдат? Примерно - шумни, тихи, бързи, бавни, меки, тежки. 
Игри за вербална комуникация с творбата: 
• „Думи и образи“ – извършва се словесно описание на картина, която децата да нарисуват, пречупена през призмата на въображението им. 
• „Ателието на художника“ - децата си представят как изглежда ателието на художника, чиято творба са съзерцавали и съпреживявали. Описват какво има в него, какви четки, звучи ли някаква музика, къде е стативът му, колко е светло, има ли някакво домашно животно. Тази игра развива емпатия към творческия процес.
Игри за асоциативна комуникация:
• „Звукът на картината“ – при тази игра децата трябва да открият подходяща мелодия или песен, която да съответства на настроението в картината. Целта е да се открие тясната връзка между изобразителното изкуство и музиката. 
• „Жива картина“  - целта на играта е развитие на художественото възприемане чрез движение, танц, съпреживяване на художествения образ. След наблюдение на произведението детето пресъздава позата, жестовете, пространствените отношения между фигурите. Ако картината съдържа няколко персонажа, всяко дете влиза в ролята на един от тях и заедно създават жива картина. След няколко секунди замръзналата картина оживява, героите започва да се движат и разговарят. След като създадат  картината, децата, с помощта на педагога, съчиняват диалог, сюжет, пресъздават сцената като кратък етюд. 
Представените игрови форми могат да бъдат приложени в различни варианти, според характера и жанровото разнообразие на музейната експозиция. Те подпомагат процесите на художествена комуникация в предучилищна възраст, тъй като чрез тях детето се превръща в активен участник при взаимодействие с произведения на изобразителното изкуство. В този динамичен процес, детето, с помощта на въображението си, влиза в ролята на откривател, който наблюдава, съпреживява, изследва, мисли, споделя, което създава предпоставки за стимулиране на самостоятелна творческа дейност. 

